DECIZIA COMISIEI
din 13 iulie 2007
de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate
[notificată cu numărul C(2007) 3327]
(Text cu relevanță pentru SEE)
(2007/496/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul sanitar-veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3),
întrucât:
(1)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4) prevede anumite măsuri de protecție pentru a preveni răspândirea acestei boli, inclusiv stabilirea de zone A și B unde se bănuiește sau este confirmată existența unui focar de influență aviară.
(2)
În urma apariției unui focar de gripă aviară înalt patogenă de subtip H5N1 în Republica Cehă, Comisia a adoptat Decizia 2007/434/CE din 21 iunie 2007 de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Republica Cehă (5).
(3)
În zilele următoare, Comisia a adoptat Decizia 2007/454/CE din 29 iunie 2007 de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate (6), pentru a confirma zonele A și B din Republica Cehă și durata regionalizării în cauză.
(4)
În urma apariției unui focar de gripă aviară înalt patogenă de subtip H5N1 în Germania, Comisia a adoptat Decizia 2007/483/CE din 9 iulie 2007 de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Germania (7).
(5)
Comisia, în colaborare cu Germania, a examinat aceste măsuri și s-a asigurat că delimitarea zonelor A și B a fost stabilită de către autoritățile competente din statul membru menționat anterior la o distanță suficientă de localizarea efectivă a focarului. Zonele A și B din Germania pot fi astfel confirmate și se poate stabili durata regionalizării respective.
(6)
Este necesar în prezent ca măsurile de protecție provizorii prevăzute în Deciziile 2007/434/CE și 2007/483/CE să fie confirmate. De asemenea, situația epidemiologică a focarului gripei aviare la păsările de curte din Republica Cehă necesită o modificare a zonelor cu acces restricționat și a duratei măsurilor.
(7)
De asemenea, Ungaria și Regatul Unit au informat Comisia că toate măsurile de control referitoare la apariția unor focare de gripă aviară înalt patogenă de subtip H5N1 pe teritoriile lor au încetat până la 12 martie 2007 și că, prin urmare, măsurile stabilite în conformitate cu articolul 4 alineatul (2) pentru zonele A și B nu mai sunt necesare.
(8)
Prin urmare, Decizia 2006/415/CE ar trebui modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/415/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 iulie 2007.